
I SKYRIUS
BENDROSIOS NUOSTATOS

[bookmark: _Hlk227653595][bookmark: _Hlk200006587]1. Lietuvos Respublikos žemės ūkio ministerijos krizių ir ekstremaliųjų situacijų valdymo planas (toliau – ŽŪM planas) parengtas vadovaujantis: Lietuvos Respublikos krizių valdymo ir civilinės saugos įstatymu (toliau – KVCSĮ), Lietuvos Respublikos valstybės rezervo įstatymu, Lietuvos Respublikos asmens su negalia teisių apsaugos pagrindų įstatymu, įgyvendinant Valstybinių ekstremaliųjų situacijų valdymo plano, patvirtinto Lietuvos Respublikos Vyriausybės 2010 m. spalio 20 d. nutarimu Nr. 1503 „Dėl Valstybinio ekstremaliųjų situacijų valdymo plano patvirtinimo“ (toliau – Valstybinis planas), Pranešimo ir keitimosi informacija apie įvykį, ekstremalųjį įvykį, ypatingą įvykį, ekstremaliąją situaciją ar krizę tvarkos aprašo, patvirtinto Lietuvos Respublikos Vyriausybės 2022 m. gruodžio 29 d. nutarimu Nr. 1317 „Dėl Lietuvos Respublikos krizių valdymo ir civilinės saugos įstatymo įgyvendinimo“ (toliau – Keitimosi informacija tvarkos aprašas), Ekstremaliųjų situacijų skelbimo ir atšaukimo tvarkos aprašo, patvirtinto Lietuvos Respublikos Vyriausybės 2022 m. gruodžio 29 d. nutarimu Nr. 1317 „Dėl Lietuvos Respublikos krizių valdymo ir civilinės saugos įstatymo įgyvendinimo“ (toliau – Ekstremaliųjų situacijų skelbimo ir atšaukimo tvarkos aprašas), Krizių ir ekstremaliųjų situacijų prevencijos vykdymo tvarkos aprašo, patvirtinto Lietuvos Respublikos Vyriausybės 2022 m. gruodžio 29 d. nutarimu Nr. 1317 „Dėl Lietuvos Respublikos krizių valdymo ir civilinės saugos įstatymo įgyvendinimo“ (toliau – Krizių ir ekstremaliųjų situacijų prevencijos vykdymo tvarkos aprašas), Materialinių išteklių teikimo ir kompensavimo už jų teikimą tvarkos aprašo, patvirtinto Lietuvos Respublikos Vyriausybės 2022 m. gruodžio 29 d. nutarimu Nr. 1317 „Dėl Lietuvos Respublikos krizių valdymo ir civilinės saugos įstatymo įgyvendinimo“ (toliau – Materialinių išteklių teikimo ir kompensavimo už jų teikimą tvarkos aprašas), Ekstremaliųjų situacijų operacijų centrų sudarymo, darbo organizavimo, sušaukimo tvarkos, uždavinių ir funkcijų tvarkos aprašo, patvirtinto Lietuvos Respublikos Vyriausybės 2022 m. gruodžio 29 d. nutarimu Nr. 1317 „Dėl Lietuvos Respublikos krizių valdymo ir civilinės saugos įstatymo įgyvendinimo“ (toliau – Ekstremaliųjų situacijų operacijų centrų sudarymo, darbo organizavimo, sušaukimo tvarkos, uždavinių ir funkcijų tvarkos aprašas), Gyventojų evakavimo organizavimo tvarkos aprašo, patvirtinto Lietuvos Respublikos Vyriausybės 2022 m. gruodžio 29 d. nutarimu Nr. 1317 „Dėl Lietuvos Respublikos krizių valdymo ir civilinės saugos įstatymo įgyvendinimo“ (toliau – Gyventojų evakavimo organizavimo tvarkos aprašas), Lietuvos Respublikos Vyriausybės 2001 m. vasario 22 d. nutarimo Nr. 200 ,,Dėl Lietuvos Respublikos valstybės rezervo įstatymo įgyvendinimo“ nuostatomis, vykdant Krizių ir ekstremaliųjų situacijų valdymo planų rengimo tvarkos aprašo, patvirtinto Lietuvos Respublikos vidaus reikalų ministro 2025 m. kovo 3 d. įsakymu Nr. 1V-151 „Dėl Krizių ir ekstremaliųjų situacijų valdymo planų rengimo tvarkos aprašo patvirtinimo“ nuostatas, Valstybės paramos už žalą, patirtą dėl krizės ar ekstremaliosios situacijos, teikimo tvarkos aprašu, 2024 m. Nacionaline rizikos analize, atlikta vadovaujantis KVCSĮ, Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2011 m. birželio 2 d. įsakymu Nr. 1-189 „Dėl galimų pavojų ir ekstremaliųjų situacijų rizikos analizės atlikimo rekomendacijų patvirtinimo“ (toliau – Rizikos analizės rekomendacijos), 2016 m. spalio 26 d. Europos Parlamento ir Tarybos reglamentu (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB, su visais pakeitimais, 2019 m. rugpjūčio 1 d. Komisijos deleguotuoju reglamentu (ES) 2019/1702, kuriuo Europos Parlamento ir Tarybos reglamentas (ES) 2016/2031 papildomas nustatant prioritetinių kenkėjų sąrašą.
2. ŽŪM plano tikslas – padėti Lietuvos Respublikos žemės ūkio ministrui, viceministrams, ministerijos kacleriui, Lietuvos Respublikos žemės ūkio ministerijos (toliau – ŽŪM) ekstremaliųjų situacijų operacijų centrui (toliau – ŽŪM ESOC), patvirtintam Lietuvos Respublikos žemės ūkio ministro 2014 m. birželio 3 d. įsakymu Nr. 3D-333 „Dėl Žemės ūkio ministerijos ekstremaliųjų situacijų operacijų centro sudėties ir nuostatų patvirtinimo“, ŽŪM padalinių vadovams ir ŽŪM pavaldžioms įstaigoms:
2.1. koordinuoti valstybės lygio gresiančių ar susidariusių krizių ir ekstremaliųjų situacijų valdymą, organizuoti padarinių šalinimą iš likvidavimą; užtikrinti ŽŪM veiklos tęstinumą gresiančių ar susidariusių valstybės lygio ekstremaliųjų situacijų metu;
2.2. užtikrinti ŽŪM veiklos tęstinumą pagal jai priskirtas kompetencijas susidariusių ekstremaliųjų įvykių metu ar susidariusių kitų krizių ir ekstremaliųjų situacijų metu;
2.3. organizuoti tinkamų sąlygų ŽŪM veiklos tęstinumui atkurti užtikrinimą. 
3. Kiti ŽŪM plano tikslai: 
3.1. prognozuoti galimas ekstremaliąsias situacijas ir numatyti ŽŪM valstybės tarnautojų ir darbuotojų, dirbančių pagal darbo sutartis (toliau – ŽŪM darbuotojai), ŽŪM pavaldžių įstaigų perspėjimo apie gresiančią ar susidariusią ekstremaliąją situaciją būdus;
3.2. planuoti veiksmus ir numatyti ekstremaliųjų situacijų valdymo priemones, siekiant mažesnės žalos žemės ūkiui, žmonėms, turtui ir aplinkai;
3.3. planuoti veiksmus ir numatyti ekstremaliųjų situacijų valdymo priemones bei prioritetinių kenkėjų plitimo valdymo žingsnius, atliekamus, kai vykdant fitosanitarinius patikrinimus ir (arba) fitosanitarinę stebėseną, paimtuose mėginiuose laboratorinių tyrimų rezultatais patvirtinami tokie kenkėjai.
4. ŽŪM yra biudžetinė įstaiga, finansuojama iš Lietuvos Respublikos biudžeto ir kitų valstybės pinigų fondų lėšų. ŽŪM adresas – Gedimino pr. 19, 01103 Vilnius, tel. +370 5 239 1111, el. p. zum@zum.lt.
5. ŽŪM planas netaikomas (išskyrus plano 3.4 poskyrį „Keitimasis informacija“) veiklos sritims, už kurias yra atsakinga Valstybinė maisto ir veterinarijos tarnyba (toliau – VMVT), kuri įtraukta į valstybės institucijų ir įstaigų, kurios rengia krizių ir ekstremaliųjų situacijų valdymo planus, sąrašą, patvirtintą Lietuvos Respublikos Vyriausybės 2022 m. gruodžio 29 d. nutarimu Nr. 1317, ir privalo rengti savo ekstremaliųjų situacijų prevencijos priemonių planą ir krizių ir ekstremaliųjų situacijų valdymo planą. VMVT vadovaujasi savo krizių ir ekstremaliųjų situacijų valdymo planu, patvirtintu Valstybinės maisto ir veterinarijos tarnybos direktoriaus 2016 m. gruodžio 30 d. įsakymu Nr. B1-1035 „Dėl Valstybinės maisto ir veterinarijos tarnybos ekstremaliųjų situacijų valdymo plano patvirtinimo“, kuris skelbiamas VMVT interneto tinklalapyje https://vmvt.lt/veikla/civiline-sauga.
6. ŽŪM plane vartojamos sąvokos apibrėžtos ŽŪM plano 1 punkte išvardytuose teisės aktuose. Kitos ŽŪM plane vartojamos sąvokos atitinka sąvokas, vartojamas teisės aktuose, į kuriuos nuorodos pateiktos ŽŪM plane. Kitos plane vartojamos sąvokos suprantamos taip, kaip jos apibrėžtos KVCSĮ ir kituose teisės aktuose.
7. ŽŪM plano rengėjas – ŽŪM Strateginio planavimo departamento Krizių koordinavimo skyriaus vyriausiasis specialistas Martynas Mackevičius, tel. +370 239 1299, el. p. martynas.mackevicius@zum.lt, patarėjas Martynas Navickas, tel. +370 239 1084, el. p. martynas.navickas@zum.lt.
8. Planą tvirtina ir atšaukia žemės ūkio ministras, tel. +370 239 1000, el. p. zum@zum.lt. 
[bookmark: _Hlk193369988]







II SKYRIUS
DIDŽIAUSIĄ RIZIKĄ KELIANTYS PAVOJAI

9. Vadovaujantis KVSCĮ 9 straipsnio 1 dalies 3 punktu ir Lietuvos Respublikos Vyriausybės kanceliarijos Nacionalinio krizių valdymo centro (toliau – NKVC) 2024 metais atlikto Nacionalinio galimų pavojų ir ekstremaliųjų situacijų rizikos vertinimo (toliau – NRA 2024) scenarijų aprašymais, ŽŪM kaip atsakingoji institucija arba remiantysis subjektas priskiriama prie šių labai didelės arba didelės rizikos rizikų:
	Rizika
	NRA 2024 vertinimas

	Stichiniai, katastrofiniai hidrologiniai ir meteorologiniai reiškiniai 
	Labai didelė rizika

	Branduolinė avarija Baltarusijos AE
	Labai didelė rizika

	Kenksmingųjų organizmų židiniai
	Didelė rizika



10. Vadovaujantis Rizikos analizės rekomendacijomis, atlikus ŽŪM veiklos srities galimų rizikų, pavojų ir ekstremaliųjų situacijų rizikos analizę (toliau – ŽŪM rizikos analizė) (1 priedas), nustatytos šios rizikos, galinčios sukelti įvykius, atitinkančius Keitimosi informacija tvarkos apraše nurodytus ekstremaliojo įvykio kriterijus, ir dėl kurių dviejų ar daugiau savivaldybių teritorijose paskelbus savivaldybės lygio ekstremaliąją situaciją, būtų pasiektas KVSCĮ 32 straipsnio 3 dalies 2 punkte nurodytas valstybės lygio ekstremaliosios situacijos skelbimo kriterijus: 
	Rizika
	ŽŪM vertinimas

	Stichinis ar katastrofinis meteorologinis reiškinys – sausra augalų vegetacijos laikotarpiu
	Labai didelė rizika

	Kiti stichiniai, katastrofiniai hidrologiniai ir metrologiniai reiškiniai, sukėlę žemės ūkio augalų žūtį
	Labai didelė rizika

	Kenksmingųjų organizmų židiniai (epifitotija)
	Labai didelė rizika

	Gamtiniai reiškiniai, sukėlę neigiamus padarinius gyvūnams (epizootija)
	Labai didelė rizika



11. Kitos ŽŪM veiklos srities galimų rizikų, pavojų ir ekstremaliųjų situacijų rizikos analizėje nustatytos labai didelės arba didelės rizikos:
	Rizika
	ŽŪM vertinimas

	Branduolinė avarija Baltarusijos AE
	Labai didelė rizika

	Kibernetinė ataka
	Didelė rizika





12. ŽŪM veiklos srities galimų rizikų, pavojų ir ekstremaliųjų situacijų rizikos analizės atlikimo schema:

III SKYRIUS
PASIRENGIMAS PAVOJAMS IR REAGAVIMAS

[bookmark: _Hlk194060884]3.1. Atsakingosios institucijos ir remiantieji subjektai

13. Valstybiniame plane, Keitimosi informacija tvarkos aprašo 3 priede numatytos šios gresiančios ar galinčios susidaryti valstybės lygio ekstremaliosios situacijos, už kurių likvidavimą ir jų padarinių šalinimą atsakingoji arba remiančioji institucija yra ŽŪM: 
13.1. epifitotija, karantininiai ar prioritetiniai kenkėjai (atsakingoji institucija);
13.2. sausra (kaitra) (atsakingoji institucija); 
13.3. speigas (didelis šaltis) (remiančioji institucija, atsakingoji institucija – Aplinkos ministerija (toliau – AM));
13.4. epizootija (remiančioji institucija, atsakingoji institucija – VMVT);
13.5. uraganas (remiančioji institucija, atsakingoji institucija – Vidaus reikalų ministerija (toliau – VRM));
13.6. potvynis (remiančioji institucija, atsakingoji institucija – VRM).
14. Valstybiniame gyventojų apsaugos plane branduolinės ar radiologinės avarijos atveju, patvirtintame Lietuvos Respublikos Vyriausybės 2012 m. sausio 18 d. nutarimu Nr. 99 „Dėl Valstybinio gyventojų apsaugos plano branduolinės avarijos ar radiologinės atveju patvirtinimo“, nustatyta, kad ŽŪM vykdo šias funkcijas:
14.1. prireikus koordinuoja žemės ūkio technikos panaudojimą branduolinės ar radiologinės avarijos branduolinės energetikos objekte (toliau – BEO) padariniams šalinti ir žemės ūkio atkuriamosioms priemonėms vykdyti, dalyvauja rengiant rekomendacijas dėl tolesnio žemės ūkio technikos ir kitų gamybos priemonių eksploatavimo radionuklidais užterštoje teritorijoje;
14.2. prireikus teikia NKVC pasiūlymus dėl valstybės rezerve esančių žemės ūkio ir maisto produktų panaudojimo ir teisės aktų nustatyta tvarka organizuoja jų panaudojimą;
14.3. prireikus teikia NKVC pasiūlymus dėl kompensavimo už žemės ūkio subjektų patirtus nuostolius mechanizmo sukūrimo ir įgyvendinimo, organizuoja ir koordinuoja nuostolių atlyginimą;
14.4. remdamasi Sveikatos apsaugos ministerijos (toliau – SAM) (AM, Radiacinės saugos centro ir Priešgaisrinės apsaugos ir gelbėjimo departamento prie Vidaus reikalų ministerijos (toliau – PAGD)) pateikta informacija, valstybės lygiu vertina branduolinės ar radiologinės avarijos BEO poveikį žemės ūkiui ir maisto gamybai.

[bookmark: _Hlk194928203]3.2. Pagrindiniai reagavimo veiksmai ir priemonės kilus pavojui

15. Kilus pavojui, kad dėl įvykusio ekstremaliojo įvykio ar paskelbtų dėl to paties ekstremaliojo įvykio kriterijaus atitinkančio įvykio dviejų ir daugiau savivaldybių teritorijose ekstremaliųjų situacijų, dėl kurių gresia valstybės lygio ekstremalioji situacija, už kurios likvidavimą ir jos padarinių šalinimą, vadovaujantis Valstybiniu planu, ŽŪM yra atsakingoji arba remiančioji institucija, ŽŪM ESOC vadovo sprendimu ne vėliau kaip kitą dieną po tokio fakto nustatymo sušaukiamas ŽŪM ESOC.
16. ŽŪM ESOC:
16.1. analizuoja ir vertina ŽŪM ESOC sekretoriaus pateiktą ir visą kitą turimą informaciją apie įvykusį įvykį;
16.2. įvertinus gautą informaciją, sudaro ekstremaliosios situacijos valdymo planą, kuriame nustato konkrečius situacijos suvaldymo veiksmus;
16.3. atsižvelgiant į situaciją, ŽŪM kancleriui ir (ar) įstaigos vadovui teikia pasiūlymus dėl būtinųjų priemonių panaudojimo (3 priedas);
16.4. organizuoja ir koordinuoja valstybės lygio ekstremaliosios situacijos valstybės operacijų vadovo ir NKVC sprendimų įgyvendinimą, taip pat kitų kartu su ŽŪM padaliniais ir pavaldžiomis institucijomis būtinųjų atlikti veiksmų įgyvendinimą (4 priedas);
16.5. keičiasi informacija su ministerijų, kitų valstybės institucijų ir įstaigų bei savivaldybių ekstremaliųjų situacijų operacijų centrais (5 priedas);
16.6. Valstybiniame plane nurodytų pavojų, kurių valdymo srityje ŽŪM yra atsakingoji arba remiančioji institucija, taip pat kitų ekstremaliųjų situacijų metu atliekami bendrieji reagavimo ir ekstremaliosios situacijos suvaldymo veiksmai ir jų principai pateikiami atskirai ir detalizuojami tolesniuose skyriuose. 

[bookmark: _Hlk194928258]Ekstremaliosios situacijos, susidariusios dėl karantininių ar prioritetinių kenkėjų, valdymas

17. Nustatyta tvarka gavusi informaciją apie ekstremaliosios situacijos, susidariusios dėl karantininių ar prioritetinių kenkėjų, keliamą pavojų valstybės lygiu, ŽŪM ne vėliau kaip kitą dieną po tokios informacijos gavimo arba paskelbus valstybės lygio ekstremaliąją situaciją, sušaukia ŽŪM ESOC, kuris:
17.1. nedelsdamas surenka informaciją apie ekstremaliąją situaciją, ją analizuoja ir vertina;
17.2. vadovaudamasis Keitimosi informacija tvarkos aprašo II skyriaus nuostatomis, informuoja NKVC ir PAGD apie gresiantį ar įvykusį ekstremalųjį įvykį, gresiančią ar susidariusią ekstremaliąją situaciją. Jeigu dėl karantininio ar prioritetinio kenkėjo židinio arba buferinės zonos susidariusi ekstremalioji situacija apima dviejų ar daugiau savivaldybių teritorijas ir dėl to gali būti paskelbta valstybės lygio ekstremalioji situacija, apie tai informuoja NKVC; 
17.3. paskelbus valstybės lygio ekstremaliąją situaciją įvertina visą turimą informaciją ir sudaro valstybės lygio ekstremaliosios situacijos valdymo veiksmų planą, kuriuo patvirtina būtinus veiksmus situacijai suvaldyti;
17.4. vykdo kitas ŽŪM ESOC nuostatuose nustatytas funkcijas;
17.5. gavęs informaciją dėl karantininių ar prioritetinių kenkėjų, nedelsiant savivaldybėms išplatina metodines rekomendacijas žemės ūkio veiklos subjektams, taip pat šias rekomendacijas skelbia ŽŪM interneto svetainėje https://zum.lrv.lt/lt/administracine-informacija/civiline-sauga.
18. Epifitotijų, karantininių ar prioritetinių kenkėjų kontrolė ir valdymo priemonės pagal kompetenciją priklauso Valstybinei augalininkystės tarnybai prie Žemės ūkio ministerijos (toliau – VATŽŪM), kuri: 
18.1. Fitosanitarinių tyrimų laboratorijoje (skyriuje) atlieka laboratorinius tyrimus ir patvirtinus, jog augalas (-ai), augalinis (-iai) produktas (-ai) ar kitas (-i) objektas (-ai) yra užkrėstas (-i) vienu iš prioritetinių kenkėjų, nurodytų Reglamente (ES) 2019/1702, nedelsdama apie tai raštu informuoja ŽŪM;
18.2. valdant ekstremaliąją situaciją teikia ŽŪM ESOC posėdžio metu rekomendacijas apie kitų institucijų dalyvavimo būtinybę ir būtinų priemonių pasitelkimą prioritetinio kenkėjo plitimui sustabdyti ir jam sunaikinti;
18.3. kartu su ŽŪM ESOC atlieka ir įgyvendina būtinuosius veiksmus, nurodytus ekstremaliosios situacijos dėl karantininių ar prioritetinių kenkėjų valdymo veiksmų algoritme (9 priedas).
19. VATŽŪM atsakomybės ir funkcijos valdant karantininių ar prioritetinių kenkėjų sukeltą ekstremalųjį įvykį ir likviduojant pasekmes:
19.1. Fitosanitarinių tyrimų laboratorijai (skyriui) patvirtinus karantininį ar prioritetinį kenkėją, nustato demarkacinę zoną (kurią sudaro užkrėsta zona ir buferinė zona), vadovaudamasi teisės aktais profesionaliajam veiklos vykdytojui nurodo taikyti fitosanitarijos priemones siekiant apriboti prioritetinio kenkėjo išplitimą bei sunaikinti židinį;
19.2. atsakingajai institucijai teikia rekomendacijas apie kitų institucijų dalyvavimo būtinybę ir kitų reikiamų priemonių pasitelkimą;
19.3. koordinuoja VATŽŪM darbuotojų, dirbančių epifitotijos, karantininių ar prioritetinių kenkėjų pasireiškimo arba įvykio, galinčio sukelti tokias pasekmes, vietoje veiksmus, teikia jiems informaciją apie atsakingosios institucijos priimtus sprendimus dėl ekstremaliosios situacijos valdymo;
19.4. atsižvelgdama į epifitotijos, karantininių ar prioritetinių kenkėjų pasireiškimo arba įvykio, galinčio sukelti tokias pasekmes, pobūdį ir mastą pagal nustatytą veikimo sritį, atlieka fitosanitarinę stebėseną (ima mėginius ir atlieka laboratorinius tyrimus bei prireikus stato gaudykles), kad nustatytų sklidimo prognozes ir demarkuotą teritoriją, prireikus pasitelkia remiančiųjų institucijų žmogiškuosius išteklius;
19.5. imasi veiksmų, siekdama nustatyti karantininių ar prioritetinių kenkėjų pasireiškimo arba įvykio, galinčio sukelti tokias pasekmes, užkrato kilmę;
19.6. kartu su suvaldant ekstremaliąją situaciją dalyvaujančių remiančiųjų institucijų atstovais:
19.6.1. nustato įmones, kurios galėtų atlikti karantininių ar prioritetiniais kenkėjais užkrėstų bei galimai užkrėstų augalų, augalinių produktų ir kitų su jais susijusių objektų naikinimo (kirtimo, smulkinimo, saugaus pervežimo, laikino sandėliavimo ar panaudojimo biokurui) darbus artimiausioje kenksmingų ligų ar kenkėjų židinio aplinkoje;
19.6.2. prireikus vykdo ekstremaliosios situacijos lokalizavimo (t. y. transporto priemonių ir žmonių judėjimo, augalų, augalinių produktų ir su jais susijusių objektų vežimo į ekstremaliojo įvykio pasireiškimo teritoriją ir išvežimo iš jos ribojimo) darbus;
19.6.3. prireikus kontroliuoja medienos gabenimą;
19.6.4. kartu su ŽŪM ESOC organizuoja ir vykdo ekstremaliosios situacijos likvidavimo (t. y. augalų apsaugos produktų naudojimo, augalų, augalinių produktų ir su jais susijusių objektų naikinimo agrotechninėmis ir kitomis priemonėmis) darbus, siekiant, kad aplinkai būtų padaryta kuo mažesnė žala;
19.6.5. apie nustatytą prioritetinio kenkėjo židinį informuoja Europos Sąjungos valstybes nares, Europos Komisiją 2019 m. rugsėjo 30 d. Komisijos įgyvendinimo reglamento 2019/1715, kuriuo nustatomos oficialios kontrolės informacijos valdymo sistemos ir jos sudedamųjų dalių veikimo taisyklės (IMSOC reglamentas), 32 straipsnyje nustatyta tvarka; 
19.6.6. vykdo likvidavimo darbų apskaitą, siekdama surinkti reikiamą informaciją, kad vadovaujantis Europos Parlamento ir Tarybos reglamentu (ES) 2021/690 2021 m., kuriuo nustatoma vidaus rinkos, įmonių, įskaitant mažąsias ir vidutines įmones, konkurencingumo, augalų, gyvūnų, maisto bei pašarų srities ir Europos statistikos programa (Bendrosios rinkos programa) ir panaikinami reglamentai (ES) Nr. 99/2013, (ES) Nr. 1287/2013, (ES) Nr. 254/2014 bei (ES) Nr. 652/2014, būtų galima pateikti prašymą iš dalies kompensuoti patirtas išlaidas;
19.6.7. sprendžia, ar reikalinga fitosanitarinė stebėsena likvidavus epifitotiją, karantininių ar prioritetinių kenkėjų pasireiškimą arba įvykį, galintį sukelti tokias pasekmes, ir teikia pasiūlymus atsakingajai institucijai;
19.6.8. atlieka fitosanitarinę stebėseną likvidavus epifitotiją, karantininių ar prioritetinių kenkėjų pasireiškimą arba įvykį, galintį sukelti tokias pasekmes, jeigu priimamas sprendimas, kad tai reikalinga, ir apie fitosanitarinės stebėsenos rezultatus informuoja atsakingąją instituciją.
20. NKVC koordinuoja valstybės rezervo materialinių išteklių atsargų panaudojimą.
21. ŽŪM Augalininkystės ir žaliųjų technologijų skyrius renka ir teikia VATŽŪM informaciją apie juridinių ir fizinių asmenų deklaruotas vaismedžių sodų, miško medelynų valdas.
22. AM, kaip remiančioji institucija, ir jai pavaldžios įstaigos pagal savo kompetenciją teikia būtiną informaciją, metodinę pagalbą ir techninę pagalbą, reikalingą tolesniam prioritetinio kenkėjo plitimui sustabdyti ir jam sunaikinti.
23. VRM, kaip remiančioji institucija, organizuoja ekstremaliojo įvykio pasireiškimo teritorijų ribų apsaugą, įskaitant patekimo į šią zoną ribojimą.
24. Savivaldybės administracija, kaip remiančioji institucija, vykdo šias funkcijas:
24.1. vykdo valstybės lygio ekstremaliosios situacijos valstybės operacijų vadovo ir NKVC nurodymus, užtikrina priemonių, nustatytų savivaldybės ekstremaliųjų situacijų valdymo plane, įgyvendinimą;
24.2. perspėja ir informuoja gyventojus, valstybės ir savivaldybių institucijas ir įstaigas, kitas įstaigas ir ūkio subjektus apie gresiančią ar susidariusią ekstremaliąją situaciją, galimus padarinius ir priemones jiems pašalinti bei apsisaugojimo nuo ekstremaliosios situacijos būdus.
25. VĮ Registrų centras, kaip remiančioji institucija, atsakingajai institucijai teikia informaciją apie nekilnojamojo turto savininkus, kurių valdos patenka į karantininių ar prioritetinių kenkėjų demarkuotą teritoriją, dėl kurių paskelbtas ekstremalusis įvykis.

Ekstremaliosios situacijos, susidariusios dėl sausros (kaitros), valdymas

26. Nustatyta tvarka gavus informaciją apie ekstremaliosios situacijos, susidariusios dėl sausros (kaitros), kuri kelia pavojų valstybės lygiu, ŽŪM, kaip atsakingoje institucijoje, ne vėliau kaip kitą dieną nuo informacijos gavimo arba paskelbus valstybės lygio ekstremaliąją situaciją, šaukiamas ŽŪM ESOC.
27. ŽŪM ESOC:
27.1. nedelsdamas surenka informaciją apie ekstremaliąją situaciją, ją analizuoja ir vertina;
27.2. vadovaudamasis Keitimosi informacija tvarkos aprašo II skyriaus nuostatomis, informuoja NKVC ir PAGD apie gresiantį ar jau įvykusį ekstremalųjį įvykį, gresiančią ar susidariusią ekstremaliąją situaciją. Jeigu dėl sausros (kaitros) susidariusi ekstremalioji situacija apima dviejų ar daugiau savivaldybių teritorijas ir dėl to gali būti paskelbta valstybės lygio ekstremalioji situacija, apie tai informuoja NKVC; 
27.3. įvertinęs gautą informaciją apie situaciją, parengia ekstremaliosios situacijos valdymo veiksmų planą ir patvirtina jame numatytus veiksmus;
27.4. vykdo kitas ŽŪM ESOC nuostatuose nustatytas funkcijas;
27.5. gavęs informaciją dėl sausros (kaitros), ŽŪM ESOC nedelsiant savivaldybėms išplatina metodines rekomendacijas žemės ūkio veiklos subjektams, taip pat šias rekomendacijas skelbia ŽŪM interneto svetainėje https://zum.lrv.lt/lt/administracine-informacija/civiline-sauga.
28. Remiančiosios institucijos – AM, SAM, VRM, VMVT, savivaldybės administracijos direktorius. AM, kaip remiančioji institucija, užtikrina hidrometeorologinės informacijos ir prognozių teikimą institucijoms, dalyvaujančioms valdant ekstremaliąją situaciją.
[bookmark: _Hlk202522003]29. NKVC koordinuoja valstybės rezervo materialinių išteklių atsargų panaudojimą.
30. VRM, kaip remiančioji institucija, koordinuoja gaisrų gesinimą, gyventojų ir turto gelbėjimą, kitus gelbėjimo darbus.
31. VMVT, kaip remiančioji institucija, organizuoja vandens, gyvūninių ir negyvūninių maisto produktų, pašarų laboratorinių tyrimų atlikimą ir rizikos vertinimą.
32. Savivaldybė, kaip remiančioji institucija, vykdo šias funkcijas:
32.1. vykdo valstybės lygio ekstremaliosios situacijos operacijų vadovo ir valstybės ekstremaliųjų situacijų operacijų centro nurodymus, užtikrina priemonių, nustatytų savivaldybės ekstremaliųjų situacijų valdymo plane, įgyvendinimą;
32.2. perspėja ir informuoja gyventojus, valstybės ir savivaldybių institucijas ir įstaigas, kitas įstaigas ir ūkio subjektus apie gresiančią ar susidariusią ekstremaliąją situaciją, galimus padarinius ir priemones jiems pašalinti ir apsisaugojimo nuo ekstremaliosios situacijos būdus;
32.3. telkia visas savivaldybėje esančias civilinės saugos sistemos pajėgas, organizuoja pagalbos teikimą nukentėjusiesiems, prireikus organizuoja gyventojų aprūpinimą geriamuoju vandeniu;
32.4. priima ir nagrinėja žemės ūkio subjektų rašytinius prašymus suteikti valstybės paramą už žalą, patirtą dėl krizės ar ekstremaliosios situacijos bei teikia išvadą apie žemės ūkio subjektų patirtą žalą Lietuvos Respublikos finansų ministerijai ir NKVC, vadovaudamasi Valstybės paramos už žalą, patirtą dėl krizės ar ekstremaliosios situacijos, teikimo tvarkos aprašu. 
33. Gavęs informaciją dėl galimos sausros, ŽŪM Strateginio planavimo departamento Krizių koordinavimo skyrius:
33.1. nedelsdamas išplatina savivaldybėms metodines rekomendacijas žemės ūkio veiklos subjektams, taip pat šias rekomendacijas skelbia ŽŪM interneto svetainėje https://zum.lrv.lt/lt/administracine-informacija/civiline-sauga;
33.2. organizuoja pasitarimus su savivaldybių atstovais dėl situacijos suvaldymo ir priemonių taikymo.
34. ŽŪM Augalininkystės ir žaliųjų technologijų skyrius ir (arba) ŽŪM Tvarios žemės ūkio gamybos ir maisto pramonės departamento Gyvulininkystės ir gyvūnų gerovės skyrius:
34.1. renka informaciją apie augalininkystės ir gyvulininkystės sektorių patirtą žalą;
34.2. kreipiasi į Europos Komisiją dėl lengvatų Lietuvos ūkininkams ir Europos Sąjungos reglamentuose numatytos išlygos netaikyti sankcijų ūkininkams, dėl išskirtinių sąlygų negalintiems įvykdyti įsipareigojimų pagal paramos priemones; 
34.3. esant būtinybei kreipiasi į Europos Komisiją dėl galimybės kompensuoti Lietuvos ūkio subjektams jų patirtą žalą;
34.4. vadovaujantis Ekologinės gamybos taisyklėmis, patvirtintomis atskiru Žemės ūkio ministro įsakymu, gautą informaciją iš VšĮ „Ekoagros“ apie išduotus leidimus ekologinės gamybos veiklos vykdytojams perduoda kitoms ES valstybėms narėms ir Europos Komisijai per Europos Komisijos sukurtą informacinę sistemą.
35. ŽŪM Augalininkystės ir žaliųjų technologijų skyriaus atstovai bendradarbiauja su VATŽŪM atstovais dėl galimo papildomo pavojaus – augalų ligų ar karantininių ir prioritetinių kenkėjų pasireiškimo, galinčio kilti dėl susidariusios ekstremaliosios situacijos.
36. ŽŪM ESOC teikia NKVC pasiūlymus dėl sausros (kaitros) sukeltos ekstremaliosios situacijos suvaldymo.

[bookmark: _Hlk194928369]ŽŪM veiksmai, atliekami stichinių, katastrofinių hidrologinių ar meteorologinių reiškinių atveju

37. Nustatyta tvarka gavus informaciją apie dėl hidrologinių ar meteorologinių reiškinių susidariusią ekstremaliąją situaciją, ne vėliau kaip kitą dieną po valstybės lygio ekstremaliosios situacijos paskelbimo šaukiamas ŽŪM ESOC.
38. ŽŪM ESOC:
38.1. nedelsdamas surenka informaciją apie ekstremaliąją situaciją, ją analizuoja ir vertina;
38.2. vadovaudamasis Keitimosi informacija tvarkos aprašo II skyriaus nuostatomis, informuoja NKVC ir PAGD apie gresiantį ar jau įvykusį ekstremalųjį įvykį, gresiančią ar susidariusią ekstremaliąją situaciją. Jeigu dėl stichinių, katastrofinių hidrologinių ar meteorologinių reiškinių susidariusi ekstremalioji situacija apima dviejų ar daugiau savivaldybių teritorijas ir dėl to gali būti paskelbta valstybės lygio ekstremalioji situacija, apie tai informuoja NKVC;
38.3. įvertinęs gautą informaciją apie situaciją, sudaro ekstremaliosios situacijos valdymo veiksmų planą ir patvirtina jame numatytus veiksmus;
38.4. vykdo kitas ŽŪM ESOC nuostatuose nustatytas funkcijas;
38.5. gavęs informaciją dėl galimo stichinio, katastrofinio hidrologinio ar meteorologinio reiškinio, ŽŪM ESOC nedelsdamas savivaldybėms išplatina metodines rekomendacijas žemės ūkio veiklos subjektams, taip pat šias rekomendacijas skelbia ŽŪM interneto svetainėje https://zum.lrv.lt/lt/administracine-informacija/civiline-sauga.
39. Valstybiniame ekstremaliųjų situacijų valdymo plane numatyta, kad valstybės lygio ekstremaliosios situacijos dėl potvynio atveju atsakomybė už valstybės lygio ekstremaliosios situacijos likvidavimo ir jos padarinių šalinimo organizavimą paskirta VRM.
40. ŽŪM, kaip remiančioji institucija, stichinių, katastrofinių hidrologinių ar meteorologinių reiškinių atveju dalyvauja organizuojant ir koordinuojant apsaugos ir padarinių likvidavimo priemones.
41. ŽŪM Augalininkystės ir žaliųjų technologijų skyrius ir (arba) ŽŪM Tvarios žemės ūkio gamybos ir maisto pramonės departamento Gyvulininkystės ir gyvūnų gerovės skyrius vykdo veiksmus, numatytus ŽŪM plano ,,Ekstremaliosios situacijos, susidariusios dėl sausros (kaitros), valdymas“ 34 punkte.
42. ŽŪM Augalininkystės ir žaliųjų technologijų  skyriaus atstovai bendradarbiauja su VATŽŪM atstovais dėl galimo papildomo pavojaus – kenksmingųjų augalų ligų ar kenkėjų pasireiškimo, galinčio kilti dėl susidariusios ekstremaliosios situacijos.
43. NKVC koordinuoja valstybės rezervo materialinių išteklių atsargų panaudojimą.

Branduolinė ar radiologinė avarija branduolinės energetikos objekte

44. Nustatyta tvarka gavus informaciją apie BEO – Baltarusijos atominėje elektrinėje arba VĮ Ignalinos atominėje elektrinėje – įvykusią avariją, kurios pasekmės kelia pavojų Lietuvos Respublikos teritorijai (darbo vietoms) ir patenka į avarijos pasekmių pavojaus zoną, ji perduodama ministrui, ŽŪM ESOC vadovui, ŽŪM viceministrams. 
45. Ministras ir (arba) ŽŪM ESOC vadovas žodžiu ir ryšio priemonėmis apie esamą situaciją tuoj pat informuoja ŽŪM ESOC sekretorių. Atsižvelgiant į susidariusią situaciją, ŽŪM ESOC vadovo sprendimu inicijuojamas ŽŪM ESOC posėdžio sušaukimas.
46. Atsižvelgiant į branduolinės ar radiologinės avarijos padarinius, grėsmes, prognozuojamas situacijos vystymosi tendencijas ir vadovaujantis atsakingų valstybės institucijų skelbiamomis rekomendacijomis:
46.1. gavus sprendimą iš savivaldybės dėl asmenų evakavimo iš savivaldybės teritorijos ar pasilikimo joje, ŽŪM ESOC vadovo sprendimu ŽŪM Strateginio planavimo departamento Krizių koordinavimo skyrius ir ŽŪM Bendrųjų reikalų skyrius (toliau – ŽŪM BRS) organizuoja ŽŪM darbuotojų perspėjimą apie susidariusią situaciją (7 priedas);
46.2. ŽŪM ESOC sprendimu atsakingi asmenys už saugomas ŽŪM veiklos vykdymui užtikrinti būtinas kaupti priemones ir asmenines apsaugos priemones, kalio jodido tabletes, atsižvelgiant į būtinybę ir ŽŪM ESOC vadovo nurodymą nedelsiant išdalija jų saugomas ir kaupiamas priemones darbo vietoje esantiems ŽŪM darbuotojams (7 priedas);
46.3. naudojamos (aktyvuojamos) reikalingos alternatyvios darbo vietos saugiose, branduolinės ar radiologinės avarijos padarinių nepaliestose teritorijose, užtikrinančios ŽŪM veiklą;
46.4. nustatomi tęstini uždaviniai ir funkcijos, kurie leistų užtikrinti neatidėliotinų užduočių, skirtų ŽŪM darbuotojų saugiam darbui užtikrinti ir ŽŪM veiklos tęstinumui užtikrinti, vykdymą;
46.5. sprendžiama dėl ŽŪM darbuotojų ir lankytojų evakuacijos, darbo režimo pakeitimo, nuotolinio darbo taikymo;
46.6. iškilus būtinybei evakuoti ŽŪM darbuotojus ir kitus asmenis iš ŽŪM pastatų, vadovaudamiesi evakavimo schemomis, pakabintomis ŽŪM pastatų kiekviename aukšte, ŽŪM darbuotojai ir kiti asmenys evakuojasi į susirinkimo vietą; 
46.7. ŽŪM darbuotojai išgirdę garsinį signalą, išklausę ar perskaitę pranešimą apie evakavimą, uždaro kabinetų langus, pasiima asmeninius daiktus, dokumentus, uždaro (bet neužrakina) kabineto duris ir evakuojasi į susirinkimo vietą;
46.8. ŽŪM darbuotojai ir kiti asmenys evakuojasi į susirinkimo vietą, aprašytą ŽŪM plano 4.2 poskyriuje „Gyventojų evakavimas“;
46.9. atsakingi ŽŪM darbuotojai, prireikus evakuotis į kitą vietą, vykdo ŽŪM įslaptintos informacijos evakavimą arba sunaikinimą. Taip pat rengiamasi dokumentų, duomenų ir kitų informacijos laikmenų perkėlimui į kitą saugią vietą.
50. Vykdydama Lietuvos Respublikos Vyriausybės 2012 m. sausio 18 d. nutarimą Nr. 99 „Dėl Valstybinio gyventojų apsaugos plano branduolinės ar radiologinės avarijos atveju patvirtinimo“, ŽŪM atlieka šias funkcijas: 
50.1. prireikus koordinuoja žemės ūkio technikos panaudojimą branduolinės ar radiologinės avarijos BEO padariniams šalinti ir žemės ūkio atkuriamosioms priemonėms vykdyti, dalyvauja rengiant rekomendacijas dėl tolesnio žemės ūkio technikos ir kitų gamybos priemonių eksploatavimo radionuklidais užterštoje teritorijoje; 
50.2. prireikus teikia NKVC pasiūlymus dėl valstybės rezerve esančių žemės ūkio ir maisto produktų panaudojimo ir teisės aktų nustatyta tvarka organizuoja jų panaudojimą; 
50.3. prireikus teikia NKVC pasiūlymus dėl kompensavimo už žemės ūkio subjektų patirtus nuostolius mechanizmo sukūrimo ir įgyvendinimo, organizuoja ir koordinuoja nuostolių atlyginimą; 
50.4. koordinuoja valstybės rezervo materialinių išteklių atsargų panaudojimą pagal NKVC sprendimus;
50.5. remdamasi SAM, Radiacinės saugos centro ir PAGD pateikta informacija, valstybės lygiu vertina branduolinės ar radiologinės avarijos BEO poveikį žemės ūkiui ir maisto gamybai.
51. Išgirdę gyventojų perspėjimo sistemos sireną arba gavę ŽŪM darbuotojų perspėjimo ir informavimo sistemos pranešimą, ŽŪM ir pavaldžių įstaigų darbuotojai turi vadovautis ŽŪM darbuotojų perspėjimo ir informavimo sistemos pranešime, per garsiakalbius sirenos veikimo metu arba per nacionalinį radiją ir (ar) televiziją pateiktomis rekomendacijomis ar nurodymais ir, atsižvelgdami į kilusį pavojų, turi elgtis pagal Civilinės saugos rekomendacijų, patvirtintų Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2010 m. gruodžio 8 d. įsakymu Nr. 1-341 „Dėl Civilinės saugos rekomendacijų, kaip padėti gyventojams, valstybės ir savivaldybių institucijoms ir įstaigoms, kitoms įstaigoms ir ūkio subjektams gresiant ar susidarius ekstremaliajai situacijai išvengti ar patirti kuo mažiau žalos, patvirtinimo“, nuostatas.
[bookmark: _Hlk160625892]52. ŽŪM numatomi tolesni veiksmai ŽŪM veiklos tęstinumui atkurti ir užtikrinti, o atsakingų skyrių vedėjai užtikrina, kad visi patalpose esantys žmonės elgtųsi pagal atsakingų valstybės institucijų skelbiamas rekomendacijas.

[bookmark: _Hlk160441970]Kibernetinės atakos, elektroninių ryšių ir komunikacinių sistemų sutrikimai ŽŪM

53. Kai iškyla valstybės lygio ekstremaliosios situacijos grėsmė ar susidaro valstybės lygio ekstremalioji situacija dėl kibernetinių incidentų, atsakingoji institucija Nacionalinis kibernetinio saugumo centras prie Krašto apsaugos ministerijos (toliau – NKSC) informuoja ŽŪM ir jai pavaldžias institucijas apie įvykusią kibernetinę ataką ir pateikia reagavimo į šią ataką veiksmų rekomendacijas.
54. Įvykus lokaliam ŽŪM kibernetiniam incidentui ar kibernetinei atakai, ŽŪM darbuotojai nedelsiant informuoja ŽŪM BRS atsakingą darbuotoją (toliau – BRS IT) už informacinių technologijų sistemas apie įtartiną veiklą ar elektroninių ryšių ir informacinių sistemų sutrikimus el. paštu: linas.ladiga@zum.lt ir (arba) telefonu (0 5) 239 1120.
55. Sutrikus svarbių ryšių ir informacinių sistemų (toliau – IS) veiklai ar įvykus kibernetiniam incidentui, dėl kurių daugiau kaip 40 proc. visų ŽŪM ar ŽŪM pavaldžių įstaigų darbuotojų negali atlikti savo funkcijų, atsakingas asmuo apie susidariusią situaciją žodžiu ar ryšio priemonėmis iškart informuoja BRS IT, el. p. linas.ladiga@zum.lt ir savo vadovą. 
56. Už kibernetinio saugumo organizavimą ŽŪM atsakingas asmuo nustato incidento tipą, mastą ir poveikį, priima sprendimus dėl reikalingų reagavimo veiksmų taikymo, siekiant kuo skubiau apsaugoti IS, išjungti nereikalingas funkcijas ir paslaugas, apriboti prieigą prie konfidencialios informacijos. 
57. Nepavykus atkurti IS veiklos ilgiau nei 8 valandas, ŽŪM BRS vedėjas apie situaciją žodžiu ar ryšio priemonėmis tuoj pat informuoja ŽŪM kanclerį, ŽŪM ESOC vadovą ir NKSC. ŽŪM ESOC vadovas priima sprendimą dėl ŽŪM ESOC posėdžio sušaukimo.
58. Nepavykus atkurti IS veiklos ilgiau nei per 8 valandas, taip pat imamasi šių priemonių:
58.1. organizuojamas reikalingų materialinių ir techninių išteklių ir paslaugų teikimas, skirtas IS veiklai atnaujinti (atsakingi – BRS IT ir ŽŪM kancleris ar ŽŪM pavaldžios įstaigos vadovas);
58.2. atsižvelgiant į sutrikimus ir situacijos vystymosi tendencijas, numatomi tolesni veiksmai ir reikalingos priemonės ŽŪM ar ŽŪM pavaldžios įstaigos veiklos tęstinumui užtikrinti (atsakingi – BRS IT ir ŽŪM kancleris ar ŽŪM pavaldžios įstaigos vadovas).
59. ŽŪM ar ŽŪM pavaldžios įstaigos, sutrikus jų funkcijoms vykdyti svarbių IS veiklą ar įvykus kibernetiniam incidentui (kai ŽŪM pavaldžios įstaigos veiklos pobūdis tiesiogiai susijęs su gyventojų ar kitų asmenų aptarnavimu ir sutrikimai tęsiasi ilgiau nei 48 valandas), imasi šių veiksmų:
59.1. sutrikus elektroniniams ryšiams ar po kibernetinės atakos kreipiasi į įmones, prižiūrinčias kompiuterinę ir (ar) telematikos įrangą, kurios pagal su jomis sudarytas sutartis, esant elektroninių ryšių sutrikimų ir kibernetinių atakų, turi tuoj pat reaguoti ir pradėti šalinti rizikos veiksnius;
59.2. laikinai pereina prie darbo organizavimo naudojantis popierinėmis dokumentų versijomis.
60. BRS IT atsakingi darbuotojai, siekdami užkirsti kibernetinės atakos pavojų, įgyvendina prevencijos priemones, mažinančias kibernetinių, elektroninių ryšių ir IS sutrikimų grėsmę:
60.1. reguliariai atnaujina programinę įrangą; 
60.2. naudoja saugius slaptažodžius;
60.3. reguliariai vykdo ŽŪM darbuotojų mokymus kibernetinio saugumo klausimais.
61. Kibernetiniai incidentai, nustatyti ŽŪM vidaus administravimo IS infrastruktūroje, valdomi pagal patvirtintą kibernetinių incidentų valdymo ŽŪM vidaus administravimo informacinės sistemos infrastruktūroje planą.

3.3. Žmogiškieji ir materialiniai ištekliai ir jų pasitelkimas

62. ŽŪM ESOC įvertinus gresiančių valstybės lygio ekstremaliųjų situacijų apimtis, pasitelkia ŽŪM plano 2 priede nurodytus žmogiškuosius ir ŽŪM plano 3 priede materialinius išteklius, reikalingus konkrečiai ekstremaliajai situacijai suvaldyti ar padariniams likviduoti. Esant papildomam poreikiui, ŽŪM ESOC koordinuoja papildomų žmogiškųjų ir materialinių išteklių pasitelkimą vadovaudamasis Materialinių išteklių teikimo ir kompensavimo už jų teikimą tvarkos aprašu. 
63. ŽŪM kompetencijai priskirtoms galimoms ekstremaliosioms situacijoms likviduoti ir jų padariniams šalinti prireikus papildomų materialinių ir techninių išteklių, kreipiamasi į valstybės ir savivaldybių institucijų ir įstaigų, kitų įstaigų, ūkio subjektų, veiklos vykdytojus, taip pat į ŽŪM pavaldžias remiančiąsias institucijas. 
64. Valstybės lygio ekstremaliosios situacijos atveju valstybės operacijų vadovui nustačius, kiek ir kokių papildomų kitų materialinių išteklių reikia gelbėjimo, paieškos ir neatidėliotiniems darbams atlikti, valstybės lygio ekstremaliajai situacijai likviduoti ir jos padariniams šalinti, ŽŪM pavaldžių institucijų ir įstaigų, ūkio subjektų veiklai palaikyti ir atkurti, ūkio subjektai, kurių steigėja yra ŽŪM, valstybės operacijų vadovo rašytiniu reikalavimu teikia būtinus kitus materialinius išteklius į valstybės operacijų vadovo nurodytą vietą. 
65. Neatidėliotinais atvejais, kai kyla didelis pavojus gyventojų gyvybei, sveikatai, turtui ar aplinkai, valstybės operacijų vadovo rašytiniu reikalavimu turimus materialinius išteklius ar valstybės lygio ekstremaliosios situacijos operacijų vadovui į jo nurodytas vietas pagal poreikį tiekia ir tie ūkio subjektai ir kitos įstaigos, kurių savininkė nėra ŽŪM ir su kuriais nėra sudaryti susitarimai dėl užduočių vykdymo. Ūkio subjektui nevykdant valstybės operacijų vadovo nurodymo telkti išteklius, reikalingus ekstremaliosioms situacijoms likviduoti ir padariniams šalinti, valstybės operacijų vadovas nustatyta tvarka teikia PAGD siūlymą pradėti administracinę teisės pažeidimo bylą ir skirti administracinę nuobaudą.
 66. Esant savivaldybės administracijos poreikiui, ŽŪM valdymo srities institucijos dalyvauja vertinant, ar ŽŪM kompetencijai pagal Keitimosi informacija tvarkos aprašą priskirti įvykiai atitinka ekstremaliojo įvykio kriterijus. Mero potvarkiu paskelbus savivaldybės lygio ekstremaliąją situaciją, jos pagal kompetenciją teikia techninę pagalbą valdant ekstremalųjį įvykį ar susidariusią ekstremaliąją situaciją ir šalinant jų padarinius.

3.4. Keitimasis informacija

67. Informacija apie ekstremalųjį įvykį ar ekstremaliąją situaciją gaunama ir perduodama vadovaujantis Keitimosi informacija tvarkos aprašu. 
68. Už informacijos priėmimą ir jos teikimą NKVC ir PAGD atsakingas ŽŪM ESOC sekretorius, o jo nesant – ŽŪM ESOC vadovo paskirtas kitas ŽŪM ESOC narys. Informacijos apie ekstremaliuosius įvykius ir ekstremaliąsias situacijas rinkimo, fiksavimo, valdymo, stebėsenos ir keitimosi ja tvarka nurodyta ŽŪM plano 8 priede. 

3.5. Veiklos tęstinumo užtikrinimas

69. Vadovaudamasi Ekstremaliųjų situacijų operacijų centrų sudarymo, darbo organizavimo, sušaukimo tvarkos, uždavinių ir funkcijų tvarkos aprašu, Krizių ir ekstremaliųjų situacijų prevencijos vykdymo tvarkos aprašu, ŽŪM ESOC įvertina ekstremaliosios situacijos mastą ir užtikrina ŽŪM veiklos tęstinumą. 
[bookmark: _Hlk203652560]70. ŽŪM ESOC veikla yra organizuojama darbo metu. Kai ŽŪM ESOC yra sušaukiamas, darbo metu ŽŪM ESOC nariai turi susirinkti į ŽŪM ESOC posėdį, o kai ŽŪM ESOC posėdis organizuojamas nuotoliniu būdu, prisijungti prie operacijų centro posėdžio nedelsdami, bet ne vėliau kaip per 1 valandą nuo pranešimo apie ESOC sušaukimą gavimo. Ne darbo metu, poilsio ir švenčių dienomis į ŽŪM ESOC posėdį ŽŪM ESOC nariai turi susirinkti per 3 valandas nuo pranešimo apie ŽŪM ESOC sušaukimą gavimo arba per ŽŪM ESOC vadovo nustatytą laiką, kuris turi būti ne trumpesnis kaip 3 valandos. 
71. Gresiant ar susidarius įvykiui ar ekstremaliajai situacijai, ŽŪM ESOC, atsižvelgdamas į susidariusią situaciją, renkasi jam skirtoje vietoje, pagrindinėje buveinėje adresu: Gedimino pr. 19, Vilnius. Jeigu tokios galimybės nėra, ŽŪM ESOC funkcijos vykdomos saugioje (darbuotojų saugos ir sveikatos reikalavimus atitinkančioje) darbo vietoje, kuri įrengiama kitame statinyje, nei yra įrengta ŽŪM ESOC pagrindinė darbo vieta, mobiliame objekte ir (ar), esant poreikiui, kitoje savivaldybėje, arba priėmus sprendimą ŽŪM ESOC funkcijos vykdomos nuotoliniu būdu.
72. Prireikus nutraukti darbą pagrindiniame ŽŪM pastate, esančiame adresu: Gedimino pr. 19, Vilnius, gresiant ar susidarius įvykiui, ekstremaliajam įvykiui ar ekstremaliajai situacijai (ekstremaliajai energetikos padėčiai), veikla gali būti tęsiama: 
[bookmark: _Hlk197592289]72.1. esant ŽŪM darbuotojų pavojui gyvybei nurodomas veiklos tęstinumas nuotoliniu būdu;
[bookmark: _Hlk197592250]72.2. už Vilniaus miesto ribų ŽŪM savo veiklą vykdytų patalpose Kaune (atsarginėje buveinėje), adresu: I. Kanto g. 23, Kaunas, kuriose yra įrengtos (iki 30 asmenų) tinkamos darbo vietos. Atsarginė buveinė naudojama nesant galimybės naudotis pagrindine buveine, taip pat kai nėra galimybės organizuoti veiklą nuotoliniu būdu;
72.3. kitose ŽŪM pavaldžių institucijų patalpose esančiose kitose savivaldybėse, kuriose yra darbuotojų saugos ir sveikatos reikalavimus atitinkančios darbo vietos.
73. Branduolinės avarijos Baltarusijos atominėje elektrinėje atveju:
73.1. esant ŽŪM darbuotojų pavojui gyvybei nurodomas veiklos tęstinumas nuotoliniu būdu;
73.2. už Vilniaus miesto ribų, ŽŪM savo veiklą vykdytų patalpose Kaune (atsarginėje buveinėje), adresu: I. Kanto g. 23, Kaunas, kuriose yra įrengtos (iki 30 asmenų) tinkamos darbo vietos;
73.3. kitose ŽŪM pavaldžių institucijų patalpose, esančiose kitose savivaldybėse, kuriose yra darbuotojų saugos ir sveikatos reikalavimus atitinkančios darbo vietos.
74. Kitais nenumatytais atvejais, kai būtina evakuotis iš ŽŪM patalpų (dėl gaisro, sprogimo, teroristinio išpuolio ar kt.) ir kyla pavojus ŽŪM darbuotojų gyvybei ir sveikatai, veiklos tęstinumas laikinai užtikrinamas dirbant nuotoliniu būdu.
75. Paskelbus gyventojų  evakuaciją iš Vilniaus miesto savivaldybės, karantininių ar prioritetinių kenkėjų kontrolė ir valdymas atliekamas iš VATŽŪM kitų regioninių skyrių (Kauno, Klaipėdos, Alytaus, Marijampolės, Panevėžio, Šiaulių, Tauragės ir kt.). 
76. ŽŪM valdomos įslaptintos informacijos apsauga (evakavimas ir (ar) sunaikinimas) ekstremaliųjų situacijų, kurių metu kyla įslaptintos informacijos pagrobimo, neteisėto atskleidimo, praradimo grėsmė, atveju užtikrinama vadovaujantis Lietuvos Respublikos žemės ūkio ministerijos įslaptintų dokumentų evakavimo arba sunaikinimo karo, nepaprastosios padėties ar ekstremaliųjų situacijų atveju planu (riboto naudojimo), patvirtintu Lietuvos Respublikos žemės ūkio ministro 2016 m. rugpjūčio 5 d. įsakymu Nr. 3D-462 „Dėl Lietuvos Respublikos žemės ūkio ministerijos įslaptintų dokumentų evakavimo arba sunaikinimo karo, nepaprastosios padėties ar ekstremaliųjų situacijų atveju plano patvirtinimo“.
77. Už ŽŪM valdomos įslaptintos informacijos apsaugą atsakingas ŽŪM ESOC vadovas, ŽŪM Teisės ir personalo skyriaus (toliau – ŽŪM TPS) patarėjas, ŽŪM Dokumentų valdymo skyriaus (toliau – ŽŪM DVS) patarėjas, ŽŪM BRS vedėjas.
78. Už ŽŪM elektroninių ryšių ir informacinių technologijų sistemos funkcionavimo organizavimą ir užtikrinimą atsakingas ŽŪM BRS.
79. ŽŪM nuotoliniu būdu gali dirbti visa apimtimi, kai visi darbuotojai dirba nuotoliniu būdu, ir daline apimtimi, kai dalis darbuotojų dirba nuotoliniu būdu, o kita dalis – kitose šio skirsnio 72 punkte numatytose darbo vietose.
80. ŽŪM Ryšių su visuomene ir bendradarbiavimo skyrius (toliau – ŽŪM RVBS) pateikia viešą informaciją apie ŽŪM interesantų aptarnavimo tvarkos pasikeitimus.
81. ŽŪM ESOC vadovo sprendimu dėl poreikio tęsti veiklą šio skyriaus 4.2 poskyryje „Gyventojų evakavimas“ nurodytoje darbo vietoje ir (ar) būdais ŽŪM BRS parengia ir užtikrina tinkamą darbo vietų funkcionavimą.





IV SKYRIUS
GYVENTOJŲ APSAUGOS ORGANIZAVIMAS

4.1. Gyventojų perspėjimas ir informavimas

82. Gyventojai perspėjami ir informuojami apie gresiančias ar susidariusias ekstremaliąsias situacijas vadovaujantis Perspėjimo apie gresiančią ar susidariusią ekstremaliąją situaciją priemonių, gyventojų, valstybės ir savivaldybių institucijų ir įstaigų, kitų įstaigų ir ūkio subjektų ir veiklos vykdytojų perspėjimo apie gresiančią ar susidariusią ekstremaliąją situaciją tvarkos aprašu, patvirtintu Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2015 m. rugpjūčio 14 d. įsakymu Nr. 1-230 „Dėl Perspėjimo apie gresiančią ar susidariusią ekstremaliąją situaciją priemonių, gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų perspėjimo apie gresiančią ar susidariusią ekstremaliąją situaciją tvarkos ir gyventojų, valstybės ir savivaldybės institucijų ir įstaigų, kitų įstaigų, ūkio subjektų ir veiklos vykdytojų informavimo ekstremaliųjų situacijų valdymo klausimais tvarkos aprašų patvirtinimo“ (Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2024 m. spalio 18 d. įsakymo Nr. 1-617/2024 (1.4 E) redakcija).
Gyventojai gali būti perspėjami ir informuojami ne tik sirenomis, bet ir panaudojant korinio transliavimo (angl. Cell Broadcast) technologiją, gyventojų perspėjimo ir informavimo sistema (GPIS), siunčiant trumpuosius pranešimus į gyventojų mobiliuosius telefonus. Valstybės mastu tokį signalą skelbia PAGD, taip pat informacija skelbiama interneto tinklalapyje https://lt72.lt/civilines-saugos-signalai-kaip-elgtis-juos-isgirdus/.
83. Išgirdę gyventojų perspėjimo sistemos sireną arba gavę ŽŪM darbuotojų perspėjimo ir informavimo sistemos pranešimą, ŽŪM darbuotojai turi elgtis pagal sirenos metu per nacionalinį radiją ir (ar) televiziją pateiktas rekomendacijas ir, atsižvelgdami į kilusį pavojų, pagal Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2010 m. gruodžio 8 d. įsakymo Nr. 1-341 „Dėl Civilinės saugos rekomendacijų, kaip padėti gyventojams, valstybės bei savivaldybių institucijoms ir įstaigoms, kitoms įstaigoms ir ūkio subjektams gresiant ar susidarius ekstremaliajai situacijai išvengti ar patirti kuo mažiau žalos, patvirtinimo“ nuostatas.
84. Žemės ūkio ministras arba ŽŪM ESOC vadovas, darbo, ne darbo ar švenčių dienomis gavę informaciją iš PAGD, įstaigų, policijos, Valstybės sienos apsaugos tarnybos, Viešojo saugumo tarnybos per viešųjų ryšių tinklus arba specialios paskirties tinklus, arba žinybinius ryšių tinklus apie gresiančią ar susidariusią valstybės lygio ekstremaliąją situaciją, perspėja viceministrus, ŽŪM ESOC sekretorių, kuris informuoja kitus ŽŪM ESOC grupės narius pagal ŽŪM perspėjimo ir informavimo apie susidariusią ekstremaliąją situaciją schemą darbo, ne darbo ir švenčių dienomis, taip pat ne darbo valandomis (6 priedas).  
85. Gavę 82 punkte nurodytą informaciją ir atsižvelgdami į gresiančios ar susidariusios valstybės lygio ekstremaliosios situacijos pobūdį, ŽŪM ESOC vadovas kartu su ŽŪM ESOC nariais priima sprendimą dėl ŽŪM darbuotojų ir ŽŪM pavaldžių įstaigų perspėjimo organizavimo. 
86. Už ŽŪM darbuotojų perspėjimą ir informavimą telefonu arba centralizuotai el. paštu apie valstybės lygio įvykį, ekstremalųjį įvykį ar ekstremaliąją situaciją atsakingas ŽŪM BRS.
87. Už ŽŪM pavaldžių įstaigų perspėjimą ir informavimą telefonu arba centralizuotai el. paštu apie valstybės lygio įvykį, ekstremalųjį įvykį ar ekstremaliąją situaciją atsakingas ŽŪM ESOC sekretorius, o jo nesant – jį pavaduojantis kitas ŽŪM ESOC narys.
[bookmark: _Hlk193790974]


4.2. Gyventojų evakavimas

[bookmark: _Hlk227586501]88. Gresiant ar susidarius ekstremaliajai situacijai, Lietuvos Respublikos gyventojų evakavimas organizuojamas vadovaujantis KVCSĮ, Gyventojų evakavimo organizavimo tvarkos aprašu, Vilniaus miesto gyventojų evakavimo planu. 
89. Gresiant ar susidarius ekstremaliajai situacijai, ŽŪM darbuotojų evakavimas iš patalpų organizuojamas vadovaujantis Lietuvos Respublikos žemės ūkio ministro 2021 m. vasario 18 d. įsakymo Nr. 3D-110 „Dėl Gaisrinės saugos Žemės ūkio ministerijoje instrukcijos, Žemės ūkio ministerijos valstybės tarnautojų ir darbuotojų, dirbančiųjų pagal darbo sutartis, veiksmų kilus gaisrui ministerijos administraciniame pastate, adresu: J. Lelevelio g. 6, Gedimino pr. 19, Vilniuje, plano ir Žemės ūkio ministerijos valstybės tarnautojų ir darbuotojų, dirbančiųjų pagal darbo sutartis, veiksmų kilus gaisrui ministerijos administraciniame pastate, adresu: I. Kanto g. 23, Kaunas, plano patvirtinimo“ patvirtintomis instrukcijomis ir evakavimo planais. Paskelbus evakuaciją iš Vilniaus miesto darbuotojai po evakavimo iš patalpų vadovaujasi Vilniaus miesto gyventojų evakavimo planu, o ŽŪM pavaldžių institucijų, esančių kituose miestuose, šių miestų gyventojų evakavimo planais.
90. Gresiant ar susidarius ekstremaliajai situacijai, atsižvelgdami į ekstremaliosios situacijos sukeltą pavojų gyventojų gyvybei ar sveikatai arba gavę PAGD, NKVC siūlymą evakuotis, sprendimą evakuoti gyventojus (darbuotojus) priima: ministras, ir (arba) ŽŪM ESOC vadovas. Jeigu evakuacijos mastai dideli (gamtinio, ekologinio ekstremaliojo įvykio atveju), evakavimą gali koordinuoti ŽŪM ESOC.
91. Už ŽŪM valstybės tarnautojų ir darbuotojų, dirbančių pagal darbo sutartis, taip pat ŽŪM lankytojų ir kitų ŽŪM svečių evakavimą atsakingas ŽŪM BRS, kuris organizuoja ir koordinuoja asmenų evakuaciją iš ŽŪM patalpų. 
92. Evakuacijos tvarka, apimanti priemones ir veiksmus, kurių būtina imtis, siekiant apsaugoti ŽŪM valstybės tarnautojų ir darbuotojų, dirbančių pagal darbo sutartis, taip pat ŽŪM lankytojų ir kitų ŽŪM svečių sveikatą ir gyvybę, turto apsaugą: 
92.1. priimamas ministro ir (arba) ŽŪM ESOC sprendimas apie žmonių evakuaciją iš ŽŪM patalpų;
92.2. ŽŪM ESOC sekretorius informuoja apie paskelbtą evakuaciją ŽŪM BRS atsakingą asmenį ir budintį apsaugos darbuotoją tel. (0 5) 239 1232;
92.3. ŽŪM BRS el. paštu informuoja visų ŽŪM padalinių vadovus ir (arba) juos pavaduojančius asmenis, ŽŪM vadovybę ir ministro atstovą spaudai, taip pat ŽŪM RVBS apie paskelbtą evakuaciją iš ŽŪM patalpų;
	92.4. ŽŪM BRS darbuotojas ir (arba) budintis apsaugos darbuotojas atidaro ŽŪM patalpų duris, vartus, abejų durų varčias vestibiuliuose ir atsargines evakuacijos duris. Budinčiojo apsaugos darbuotojo patalpose įjungiama pranešimo apie gaisrą sistema; 
	92.5. ŽŪM BRS atsakingas darbuotojas el. paštu išsiunčia centralizuotą pranešimą visiems ŽŪM darbuotojams su nurodymu evakuotis;
	92.6. už priešgaisrinę saugą atsakingas ŽŪM darbuotojas užtikrina elektros ir vėdinimo sistemų išjungimą ŽŪM patalpose (išskyrus gaisrinės saugos sistemą);
	92.7. ŽŪM padalinių vadovai ir (arba) juos pavaduojantys asmenys koordinuoja savo skyriaus darbuotojų evakavimąsi iš darbo vietų, nurodo pasiimti pagrindines darbo priemones (nešiojamieji kompiuteriai, mobilieji telefonai, papildomi mobilūs energijos šaltiniai, ypač svarbūs dokumentai);
92.8. darbuotojai evakuojasi į ŽŪM teritorijoje esančią specialiai paženklintą susirinkimo vietą lauke „Susirinkimo vieta“ [image: A green sign with arrows and a couple of men  AI-generated content may be incorrect.];
92.9. darbuotojai evakuojasi vadovaudamiesi evakuacijos planu (pakabintu koridoriaus matomoje vietoje) ir evakuacijos kryptį nurodančiomis rodyklėmis [image: Paveikslėlis, kuriame yra tekstas, Šriftas, žalias, simbolis  Dirbtinio intelekto sugeneruotas turinys gali būti neteisingas.];
92.10. susirinkus „Susirinkimo vietoje“ ŽŪM padalinių vadovai ir (arba) juos pavaduojantys asmenys informuoja ŽŪM TPS atstovą apie savo padalinio:
92.10.1. evakuacijos paskelbimo metu patalpose buvusių darbuotojų ir lankytojų skaičių;
92.10.2. susirinkimo vietoje esančių evakuotų darbuotojų ir lankytojų skaičių;
92.10.3. patalpose likusių ar negalėjusių evakuotis darbuotojų ir lankytojų skaičių ir jų buvimo vietą patalpose;
92.10.4. darbuotojų, dirbančių nuotoliniu būdu paskelbus evakuaciją, skaičių;
92.10.5. visą kitą turimą svarbią informaciją, susijusią su ŽŪM darbuotojų evakuacija;
	92.11. ŽŪM TPS darbuotojas užregistruoja evakuotus žmones ir baigus evakuaciją apie jos rezultatus ir evakuotus žmones pateikia ŽŪM ESOC vadovui.
	93. ŽŪM DVS (darbus koordinuoja skyriaus vedėjas ir (ar) jį pavaduojantis asmuo), organizuoja ilgalaikio ir nuolatinio saugojimo dokumentų evakavimą iš ŽŪM patalpų. ŽŪM BRS atsakingas darbuotojas evakuacijos metu koordinuoja būtiniausių kilnojamųjų materialinių vertybių, vertingos technikos ar aparatūros evakavimą. ŽŪM darbuotojai pagal galimybes vykdo atsakingo ŽŪM BRS darbuotojo nurodymus dėl šių vertybių išgelbėjimo.
	94. Atvykus gelbėjimo tarnybos pajėgoms, ŽŪM ESOC vadovas pateikia jų atstovui ar operacijų vadovui visą turimą 92.10 papunktyje nurodytą informaciją.
95. Esant paskelbtai savivaldybės gyventojų evakuacijai iš Vilniaus savivaldybės teritorijos, ŽŪM susirinkimo vietoje esantys žmonės (gyventojai) informuojami apie artimiausias savivaldybės gyventojų surinkimo punktų buvimo vietas: 
a) Vilniaus Kunigaikščio Gedimino progimnazija, Lukiškių skg. 5, Vilnius;
[image: Paveikslėlis, kuriame yra tekstas, žemėlapis, diagrama, atlasas]
b) Vilniaus „Santaros“ gimnazija, A. Juozapavičiaus g. 12, Vilnius; 
[image: Paveikslėlis, kuriame yra tekstas, žemėlapis, diagrama, atlasas]
c) Vilniaus Vladislavo Sirokomlės vidurinė mokykla, Linkmenų g. 8, Vilnius 
[image: Paveikslėlis, kuriame yra tekstas, žemėlapis, atlasas, diagrama]. 
Nusprendusieji evakuotis savarankiškai informuojami apie paskelbtas savivaldybės gyventojų evakavimo kryptis į kitų savivaldybių teritorijas.
Toliau gyventojai evakuojasi iš Vilniaus savivaldybės teritorijos vadovaudamiesi šiuo savivaldybės gyventojų evakavimo planu: https://vilnius.lt/savivaldybe/saugus-miestas/civiline-sauga. 
96. Esant poreikiui evakuotis iš Vilniaus miesto savivaldybės, ŽŪM ESOC vadovas priima sprendimą dėl ŽŪM ESOC darbo atsarginėje būstinėje ir (arba) nuotoliniu būdu.
	97. Jeigu nėra paskelbta savivaldybės gyventojų evakuacija iš savivaldybės teritorijos, sprendimą dėl ŽŪM darbuotojų darbo nuotoliniu būdu, nustačius, kad ŽŪM patalpose nėra galimybės dirbti, priima ministras ir (arba) ŽŪM ESOC vadovas. 
	98. Jeigu nėra paskelbta savivaldybės gyventojų evakuacija iš savivaldybės teritorijos, sprendimą dėl ŽŪM pavaldžių įstaigų darbuotojų darbo nuotoliniu ar kitu būdu, nustačius, kad ŽŪM pavaldžių įstaigų patalpose nėra galimybės dirbti, priima ŽŪM pavaldžių įstaigų vadovas.
99. Sprendimą dėl ŽŪM darbuotojų grįžimo į darbo vietas, nustačius, kad ekstremaliosios situacijos sukelto pavojaus darbuotojų gyvybei ar sveikatai nebėra, priima ministras ir (arba) ŽŪM ESOC vadovas.
100. Už ŽŪM pavaldžių institucijų darbuotojų (gyventojų) informavimą paskelbus savivaldybės gyventojų evakavimą atsakingi šių ŽŪM pavaldžių institucijų vadovai.

4.3. Evakuotų ir kitų gyventojų aprūpinimas maisto produktais ir geriamuoju vandeniu

[bookmark: _Hlk202343894]101. Lietuvos valstybės rezervo (toliau – valstybės rezervas) sudarymas, kaupimas, tvarkymas ir administravimas vykdomas Lietuvos Respublikos valstybės rezervo įstatymo ir Lietuvos Respublikos Vyriausybės 2001 m. vasario 22 d. nutarimo Nr. 200 ,,Dėl įgaliojimų suteikimo įgyvendinant Lietuvos Respublikos valstybės rezervo įstatymą“ nustatyta tvarka. Vadovaujantis Lietuvos Respublikos valstybės rezervo įstatymu ŽŪM paskirta vykdyti valstybės žemės ūkio ir maisto produktų atsargų rezervo tvarkytojo funkcijas aprūpinant maisto produktais ir geriamuoju vandeniu evakuotus ir kitus gyventojus. ŽŪM, kaip valstybės rezervo tvarkytoja, vykdo šias funkcijas:
101.1. organizuoja valstybės rezervo maisto produktų atsargų sudarymą, vadovaudamasi Valstybės rezervo įstatymo ir Lietuvos Respublikos viešųjų pirkimų įstatymo nuostatomis, ir atsižvelgdama į Lietuvos Respublikos Vyriausybės kanceliarijos 2024-01-26 raštu Nr. 1D-LRV-54 „Dėl valstybės rezervo sudarymo, kaupimo, tvarkymo ir administravimo įgyvendinimo sumanymo persiuntimo“ pateiktą Valstybės rezervo sudarymo, kaupimo, tvarkymo ir administravimo įgyvendinimo sumanymą;
101.2. vykdo valstybės rezervo maisto produktų atsargų pirkimus valstybės lėšomis ir vadovaudamasi kasmet tvirtinamu Lietuvos Respublikos Vyriausybės nutarimu (riboto naudojimo) bei atsižvelgdama į nepaprastosios padėties, mobilizacijos ar karo padėties metu rekomenduojamą maisto produktų asortimentą ir rekomenduojamas vieno gyventojo paros suvartojimo normas, patvirtintas Lietuvos Respublikos sveikatos apsaugos ministro 2015 m. gegužės 25 d. įsakymu Nr. V-641 „Dėl nepaprastosios padėties, mobilizacijos ar karo padėties metu rekomenduojamo maisto produktų asortimento ir rekomenduojamo vieno gyventojo paros suvartojimo kiekio patvirtinimo“ sudaro nomenklatūros, kiekio, lėšų poreikio šioms atsargoms kaupti, rezervuoti, atnaujinti, sukaupimo terminų sąrašą;
101.3. sudaro su viešųjų pirkimų konkursus laimėjusiais tiekėjais valstybės rezervo maisto produktų atsargų rezervavimo sutartis, pagal kurias tiekėjas rezervuoja ŽŪM maisto produktų atsargas ir prireikus jas perduoda ŽŪM nuosavybės teise už sutartyje nustatytą kainą;
101.4. Lietuvos Respublikos Vyriausybei priėmus sprendimą dėl valstybės rezervo maisto produktų atsargų panaudojimo, organizuoja valstybės rezervo maisto produktų atsargų perdavimą jai nuosavybės teise ir šių atsargų paskirstymą prašymą pateikusioms valstybės, savivaldybių institucijoms ir įstaigoms bei ūkio subjektams (toliau – atsargų gavėjai).
102. ŽŪM Strateginio planavimo departamento Krizių koordinavimo skyrius koordinuoja ŽŪM priskirtų valstybės rezervo atsargų sudarymą, kaupimą ir tvarkymą.
103. Valstybės rezervo žemės ūkio ir (arba) maisto produktų atsargos skiriamos nukentėjusiems gyventojams aprūpinti žemės ūkio ir (arba) maisto produktais ekstremaliųjų situacijų ar krizės metu, teikiant priimančiosios šalies paramą, mobilizacinio ir priimančiosios šalies paramos mokymo pratyboms, paskelbus mobilizaciją, įvedus nepaprastąją ar karo padėtį. 
104. Susidariusios ekstremaliosios situacijos metu, atsiradus poreikiui užtikrinti evakuotų ir kitų gyventojų aprūpinimą valstybės rezervo maisto produktų atsargomis, ŽŪM, atsargų gavėjai ir tiekėjai, su kuriais ŽŪM yra sudariusi valstybės rezervo maisto produktų atsargų rezervavimo sutartis, įgyvendina veiksmus (procedūras), nurodytus Gyventojų aprūpinimo maistu ir geriamuoju vandeniu algoritme (1 schema).
105. ŽŪM organizuoja valstybės rezervo maisto produktų atsargų panaudojimą šiais atvejais:
105.1. gavusi Vyriausybės pavedimą ŽŪM parengti Vyriausybės nutarimo dėl valstybės rezervo maisto produktų atsargų panaudojimo ir jų skyrimo atsargų gavėjui evakuotų ir kitų gyventojų poreikiams tenkinti paskelbus ekstremaliąją situaciją projektą;
105.2. gavusi atsargų gavėjo prašymą dėl valstybės rezervo maisto produktų atsargų panaudojimo evakuotų ir kitų gyventojų poreikiams tenkinti paskelbus ekstremaliąją situaciją. 
106. Nustatyta tvarka ŽŪM gavusi Vyriausybės pavedimą ar atsargų gavėjo prašymą dėl valstybės rezervo maisto produktų atsargų panaudojimo nedelsiant šaukia ŽŪM ESOC, kuris: 
106.1. priima sprendimą ir teikia siūlymą (arba rengia prašymą) Lietuvos Respublikos Vyriausybei panaudoti valstybės rezervo maisto atsargas pagal sudarytas su tiekėjais valstybės rezervo maisto produktų atsargų rezervavimo sutartis;
106.2. organizuoja Vyriausybės nutarimo dėl valstybės rezervo maisto produktų atsargų panaudojimo ir jų skyrimo atsargų gavėjui projekto pateikimą Vyriausybei. 
107. Vyriausybei patvirtinus nutarimą panaudoti valstybės rezervo maisto produktų atsargas ir jas skirti atsargų gavėjui, ŽŪM, vadovaudamasi su tiekėju sudarytomis valstybės rezervo maisto produktų atsargų rezervavimo sutartimis, nedelsiant organizuoja valstybės rezervo maisto produktų atsargų pagal šias sutartis išdavimą ir jų perdavimą atsargų gavėjui.
108. Jei valstybės rezerve pritrūksta saugomų ar rezervuotų maisto produktų atsargų, apie tai ŽŪM nedelsiant informuoja valstybės rezervo koordinatorių – NKVC. Gyventojų aprūpinimo maistu ir geriamuoju vandeniu algoritmas pateikiamas (10 priede).

[bookmark: _Hlk193790994]4.4. Pagalba asmenims su negalia
109. Gresiant ar susidarius ekstremaliajai situacijai, pagalba asmenims su negalia teikiama vadovaujantis Lietuvos Respublikos asmens su negalia teisių apsaugos pagrindų įstatymu, Gyventojų evakavimo organizavimo tvarkos aprašu, Vilniaus miesto gyventojų evakavimo planu. 
110. ŽŪM lankytojai ar darbuotojai su negalia ir juos lydintys asmenys evakuacijos iš ŽŪM patalpų metu vadovaujasi ŽŪM evakuacijos planuose adaptuota asmenims su negalia pateikta svarbia informacija. 
111. ŽŪM darbuotojus su negalia apie evakuaciją iš ŽŪM patalpų informuoja padalinių vadovai ir (arba) juos pavaduojantys asmenys. ŽŪM lankytojus su negalia apie evakuaciją iš ŽŪM patalpų informuoja jų lankymosi vietoje esantys ŽŪM darbuotojai. Papildomai tokiems lankytojams su negalia perspėti panaudojama garsinė priešgaisrinė perspėjimo sistema. 
112. ŽŪM padalinių vadovai ir (arba) juos pavaduojantys asmenys ar jų paskirti darbuotojai krizės ar ekstremaliosios situacijos atveju užtikrina ŽŪM skyriaus darbuotojų su negalia, taip pat ŽŪM lankytojų su negalia, atvykusių be juos lydinčių asmenų, evakuaciją iš ŽŪM pastatų. 
113. ŽŪM padalinių vadovai ir (arba) juos pavaduojantys asmenys ar jų paskirtas asmuo krizės ar ekstremaliųjų situacijų atveju padeda jų padalinius lankiusiems asmenims su negalia ir juos lydintiems asmenims evakuotis iš ŽŪM patalpų. 


V SKYRIUS
PAVOJŲ RIZIKOS MAŽINIMO PRIEMONĖS

114. ŽŪM, atsižvelgdama į NRA 2025 m. identifikuotus pavojus ir grėsmes, taip pat į ŽŪM, kaip atsakingai institucijai priskirtus ekstremaliųjų įvykių kriterijus ir jų pasireiškimo tikimybes, vadovaudamasi Rizikos analizės rekomendacijomis, yra parengusi „Žemės ūkio ministerijos 2026–2028 metų krizių ir ekstremaliųjų situacijų prevencijos priemonių planą, patvirtintą Lietuvos Respublikos žemės ūkio ministro 2026 m. kovo 3 d. įsakymu Nr. 3D-115 „Dėl Žemės ūkio ministerijos 2026–2028 metų krizių ir ekstremaliųjų situacijų prevencijos priemonių plano patvirtinimo“ (toliau – ŽŪM Prevencijos priemonių planas). 
115. ŽŪM Prevencijos priemonių planas skelbiamas ŽŪM interneto svetainės skiltyje https://zum.lrv.lt/lt/administracine-informacija/civiline-sauga/zemes-ukio-ministerijos-ekstremaliuju-situaciju-prevencijos-priemoniu-planas-ir-jo-igyvendinimo-ataskaitos/.
116. ŽŪM Prevencijos priemonių plane numatytos prevencijos priemonės, įgyvendinimo terminai, vertinimo kriterijai ir jų reikšmės, taip pat atsakingi ŽŪM ir (ar) ŽŪM pavaldžių institucijų vykdytojai. 
117. ŽŪM Prevencijos priemonių planas peržiūrimas kartą per metus.
118. Kasmet I ketvirtį ŽŪM ESOC sprendimu ŽŪM Prevencijos priemonių plano įgyvendinimo ataskaitos yra patvirtinamos ir skelbiamos ŽŪM interneto svetainės skiltyje https://zum.lrv.lt/lt/administracine-informacija/civiline-sauga/zemes-ukio-ministerijos-ekstremaliuju-situaciju-prevencijos-priemoniu-planas-ir-jo-igyvendinimo-ataskaitos/. 
119. ŽŪM Prevencijos priemonių planas, esant poreikiui, gali būti keičiamas ir tvirtinamas atskiru ministro įsakymu.

VI SKYRIUS
BAIGIAMOSIOS NUOSTATOS

120. ŽŪM plane numatytų atlikti veiksmų įgyvendinimas ir ŽŪM darbuotojų pasirengimas reaguoti į gresiančias ar susidariusias ekstremaliąsias situacijas tikrinamas ne rečiau kaip vieną kartą per metus rengiant civilinės saugos pratybas (atsakingas – žemės ūkio ministro paskirtas asmuo). 
121. Ministerijų, kitų valstybės institucijų ir įstaigų ekstremaliųjų situacijų centrų kontaktiniai duomenys pateikiami ŽŪM plano 5 priede. 
 	122. ŽŪM plano priedai neviešinami. 
___________

